VENDIM
Nr. 350, datë 22.11.2023

MBI SHFUQIZIMIN E VENDIMIT TË BORDIT TË ERE-s NR. 133, DATË 6.6.2022, “MBI KËRKESËN E INSPEKTORATIT SHTETËROR TEKNIK DHE INDUSTRIAL, PËR DISA SHTESA DHE NDRYSHIME NË RREGULLOREN PËR LIDHJET E REJA NË SISTEMIN E SHPËRNDARJES, MIRATUAR ME VENDIMIN NR. 166, DATË 10.10.2016, TË BORDIT TË ERE-s, TË NDRYSHUAR”

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar, të nenit 451/a, të ligjit nr. 8116, datë 29.3.1996, “Kodi i Procedurës Civile të Republikës së Shqipërisë”; të nenit 113, të ligjit nr. 44/2015, “Kodi i Procedurave Administrative të Republikës së Shqipërisë”; të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 3.9.2016 dhe vendimit nr. 54 (86-2023-794), datë 18.10.2021, të Gjykatës Administrative të Apelit; Bordi i ERE-s, në mbledhjen e tij të datës 22.11.2023, pasi shqyrtoi relacionin me nr. 2130/1prot., datë 20.11.2023, të përgatitur nga Drejtoria Juridike dhe Zgjidhjes së Mosmarrëveshjeve “Mbi shfuqizimin e vendimit të Bordit të ERE-s nr. 133, datë 6.6.2022, ‘Mbi kërkesën e Inspektoratit Shtetëror Teknik dhe Industrial për disa shtesa dhe ndryshime në rregulloren për lidhjet e reja në sistemin e shpërndarjes, miratuar me vendimin nr. 166, datë 10.10.2016, të Bordit të ERE, e ndryshuar’”,
konstatoi se:
- Bordi i ERE-s, me vendimin nr. 166, datë 10.10.2016, ka miratuar “Rregulloren për lidhjet e reja në sistemin e shpërndarjes”, të ndryshuar me vendimin e Bordit të ERE-s nr. 177, datë 8.11.2016, “Mbi miratimin e disa shtesave dhe ndryshimeve, të propozuara nga shoqëria OSSH sh.a, në rregulloren për lidhjet e reja në sistemin e shpërndarjes, të miratuar me vendimin nr. 166, të Bordit të ERE-s, datë 10.10.2016”.
- Inspektorati Shtetëror Teknik dhe Industrial (ISHTI), me shkresën nr. 5393 prot., datë 30.8.2021, bëri me dije se Këshilli i Ministrave kishte miratuar vendimet nr. 245, datë 30.3.2016, “Për miratimin e rregullit teknik për kërkesat teknike në instalimin dhe kontrollin e dispozitivit diferencial, vendosur në pajisjet dhe instalimet elektrike dhe përcaktimin e listës së standardeve të harmonizuara”, vendimin nr. 482, datë 17.6.2020, “Për miratimin e rregullit teknik për kushtet teknike dhe garantimin e sigurisë së linjave elektrike me tension të lartë mbi 1 kV”, si dhe vendimin nr. 483, datë 17.6.2020, “Për miratimin e rregullit teknik për kushtet teknike dhe garantimin e sigurisë së instalimeve elektrike të tensionit të lartë mbi 1 kV”, të cilat sipas kërkuesit kishin marrë fuqi ligjore të detyrueshme për zbatim nga ana e operatorëve dhe përdoruesve që veprojnë në treg.
- Për sa më sipër, ISHTI paraqiti në ERE dy kërkesa për t’u reflektuar në “Rregulloren për lidhjet e reja në sistemin e shpërndarjes”, të cilat konsistonin: së pari në përfshirjen në rregullore të detyrimit të subjektit që kërkon të pajiset me lidhje të re për të bërë regjistrimin pranë ISHTI-t, përpara vënies në shfrytëzim (dhënies së tensionit) vërtetuar me dokumentin përkatës të lëshuar prej tij dhe së dyti në pikën 2.1, të kësaj rregulloreje, për lidhje të reja në tensionin e ulët (TU), fuqia e instaluar 0–20 kw, të kërkohet nga ana e aplikantit, projekti elektrik përkatës.
- Bordi i ERE-s, me vendimin nr. 247, datë 13.12.2021, filloi procedurën mbi shqyrtimin e kërkesës së ISHTI-t dhe pas ndjekjes së të gjithë hapave procedurale të parashikuar në ligj dhe në aktet nënligjore në fuqi, konkludoi me vendimin nr. 133, datë 6.6.2022. 
- Shoqëria “Operatori i Sistemit të Shpërndarjes” (OSSH) sh.a., në cilësinë e palës së interesuar në procedurën sipërcituar, duke mos qenë dakord me vendimmarrjen e Bordit të ERE-s, iu drejtua Gjykatës Administrative të Apelit duke kërkuar: “Shfuqizimin e aktit administrativ, vendimin e Bordit të Komisionerëve të ERE-s nr. 133, datë 6.6.2022, ‘Mbi kërkesën e Inspektoratit Shtetëror Teknik dhe Industrial për disa shtesa dhe ndryshime në rregulloren për lidhjet e reja në sistemin e shpërndarjes, miratuar me vendimin nr. 166, datë 10.10.2016, të Bordit të ERE-s, i ndryshuar’”. 
- Gjykata Administrative e Apelit, me vendimin nr. 54 (86-2023-794), datë 18.10.2021, vendosi: 
“1. Pranimin e padisë.
2. Shfuqizimin e vendimit nr. 133, datë 6.6.2022, të Bordit Rregullator të Energjisë Elektrike, “Mbi kërkesën e Inspektoratit Shtetëror Teknik dhe Industrial për disa shtesa dhe ndryshime në rregulloren për lidhjet e reja në sistemin e shpërndarjes, miratuar me vendimin nr. 166, date 10.10.2016, të Bordit të ERE-s, i ndryshuar (...)”.
- Në nenin 451/a të Kodit të Procedurës Civile, parashikohet se: “vendimi që ka marrë formë të prerë është i detyrueshëm për palët”, gjithashtu, Kodi i Procedurave Administrative, në nenin 113, pika 1, parashikon se një akt administrativ mund të anulohet apo shfuqizohet, kryesisht nga organi publik që ka kompetencë të nxjerrë aktin. Pika 2, vijuese e këtij neni, përcakton se shfuqizimi i aktit administrativ ka pasoja vetëm për të ardhmen dhe se shfuqizimi mund të jetë i pjesshëm apo i tërësishëm, ndërsa pika 3 përcakton formën ligjore të shfuqizimit të aktit, përkatësisht përmes një akti të ri me shkrim, i cili anulon, shfuqizon, ndryshon apo plotëson aktin e parë.
Për gjithë sa më sipër, Bordi i ERE-s

VENDOSI:

[bookmark: _GoBack]1. Shfuqizimin e vendimit të Bordit të ERE-s nr. 133, datë 6.6.2022, “Mbi kërkesën e Inspektoratit Shtetëror Teknik dhe Industrial për disa shtesa dhe ndryshime në rregulloren për lidhjet e reja në sistemin e shpërndarjes, miratuar me vendimin nr. 166, datë 10.10.2016, të Bordit të ERE-s, të ndryshuar”.
2. Drejtoria Juridike dhe Zgjidhjes së Mosmarrëveshjeve të njoftojë palët për vendimin e Bordit të ERE-s. 
Ky vendim hyn në fuqi menjëherë. 
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes dijeni, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

